DTC แจงเหตุความไม่สงบ “ดุสิตดีทู ไนโรบี” ยันพนักงานปลอดภัย พร้อมดูแลลูกค้าเต็มกำลัง
DTC แจงเหตุความไม่สงบ "ดุสิตดีทู ไนโรบี" ยันพนักงานปลอดภัย พร้อมดูแลลูกค้าเต็มกำลัง
16 ม.ค. 2562

บริษัท ดุสิตธานี จำกัด (มหาชน) หรือ DTC เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ตามที่ได้มีข่าวเหตุการณ์ก่อความไม่สงบในบริเวณดุสิต คอมเพล็กซ์ โรงแรมดุสิตดีทู ไนโรบี ประเทศเคนย่า เมื่อวันที่ 15 มกราคม 2562 เวลาประมาณ 16.00 น. ตามเวลาท้องถิ่นในประเทศเคนย่า นั้น เจ้าหน้าที่ที่เกี่ยวข้องได้เข้าควบคุมดูแลพื้นที่และกำลังตรวจสอบสถานการณ์อย่างใกล้ชิด ซึ่งบริษัทฯได้ให้ความร่วมมือกับเจ้าหน้าที่ทุกหน่วยงานอย่างเต็มที่
โดยบริษัทฯรู้สึกเสียใจอย่างสุดซึ้งสำหรับเหตุการณ์ที่เกิดขึ้น ความปลอดภัยของลูกค้าและพนักงานทุกคนของโรงแรมถือเป็นสิ่งสำคัญที่สุด ซึ่งบริษัทฯจะดูแลอย่างเต็มความสามารถ และขณะนี้กำลังประสานงานอย่างใกล้ชิดกับเจ้าหน้าที่หน่วยต่างๆ สำหรับพนักงานไทยของบริษัทฯนั้น ได้รับคำยืนยันจากสถานฑูตไทยในประเทศเคนย่า ว่าทุกคนปลอดภัยและอยู่ในความดูแลของสถานฑูตเป็นที่เรียบร้อยแล้ว
อนึ่ง โรงแรมดุสิตดีทู ไนโรบี เป็นหนึ่งในโรงแรมในประเทศเคนย่าที่บริษัทฯรับบริหาร ตั้งอยู่ที่ 14 Riverside, off Riverside Drive, P.O. Box 41596, 00100 Nairobi, Kenya มีห้องพักจำนวน 101 ห้อง เปิดบริการอย่างเป็นทางการตั้งแต่วันที่ 30 มีนาคม 2558